የትራንስፖርት አገልግሎት ተቋማት አደረጃጀት መከለስ እንዳለበት ተጠቆመ
የፌዴራልና የከተማ አስተዳደር የትራንስፖርት ሴክተር ተቋማት አሠራር የተቀናጀ አለመሆን፣ በዘርፉ ላይ የሚታቀዱ ዕቅዶች ውጤታማ እንዳይሆኑ በማድረጋቸው አደረጃጀታቸው መከለስ እንዳለበት ተገለጸ፡፡የአዲስ አበባ ከተማ ትራንስፖርት ቢሮ የተቋማት አቅም ማጎልበት ሥልጠና ባለሙያ አቶ አላቸው ሥዩም ለሪፖርተር እንደገለጹት፣ በከተማም ሆነ በፌዴራል ደረጃ የትራንስፖርት ዘርፉን ለማስተካከል በተለያዩ ጊዜ የተለያዩ ዕቅዶች በአግባቡ ሲዘጋጁ ቆይተዋል፡፡ ሆኖም በተጠሪ ተቋማት መካከል የቅንጅት አሠራር በሚገባው ልክ አለመኖሩ፣ ትግበራው ላይ ሲደርስ ለመፈጸም አዳጋች ሆኖ መቆየቱን አስታውቀዋል፡፡ እንደ አቶ አላቸው ገለጻ የትራንስፖርት ተቋማቱ ተጠሪነት ለተለያዩ አካላት መሆኑ አንዱ ችግር ነው፡፡ ለምሳሌ የአዲስ አበባ መንገዶች ባለሥልጣን ብቻውን ተጠሪነቱ ለከንቲባው፣ የሸገርና የአንበሳ የትራንስፖርት አገልግሎቶች ተጠሪነታቸው ለሥራ አስኪያጁ፣ የአዲስ አበባ ትራንስፖርት ቢሮና በሥሩ ያሉት ተቋማት ማለትም ትራንስፖርት ባለሥልጣን፣ የትራንስፖርት ማኔጅመንት ኤጀንሲና የአሽከርካሪ ተሽከርካሪ ቢሮ ተጠሪነታቸው ለከንቲባው መሆኑ፣ በአጠቃላይ የተበጣጠሰ አወቃቀር እንዲይዝ አድርጎታል ሲሉ ባለሙያው አስረድተዋል፡፡ ‹‹ዘርፉን በአግባቡ ማስተዳደር የሚቻለው እንዴት ተደርጎ ነው የሚለውን ጥያቄ መጠየቅ መቻል አለብን፤›› የሚሉት አቶ አላቸው፣ በዚህም የመጀመርያው ሥራ ሊከናወን የሚገባው መዋቅሩ ላይ በንቃት በመሥራት እንደሆነ አክለው ገልጸዋል፡፡የፌዴራል ትራንስፖርት ቢሮ ከከተማ አስተዳደሩ ትራንስፖርት ቢሮ ጋር ያለው አደረጃጀትም በራሱ ለየት ያለ እንደሆነ ያስረዱት ባለሙያው፣ ይህን ለማስተካከል ቢሮው ባዘጋጀው የአዲስ አበባ ከተማ አስተዳደር ትራንስፖርት ስትራቴጂ ላይ መሆን አለበት ያለውን የዘርፉን መዋቅር እንዳስቀመጠ አስረድተዋል፡፡ስትራቴጂው ያቀረበው አወቃቀር እንደሚያሳየው የከተማው ትራንስፖርት ቢሮ ተጠሪነቱ በፌዴራል ትራንስፖርት ሚኒስቴር ሆኖ በሥሩ ጥናትና አጠቃላይ ማስተባባርን፣ የመንገድ ግንባታና አስተዳደርን፣ እንዲሁም የትራንስፖርት ኦፕሬተሮችን የሚመሩ ቢሮዎች ይኖሩታል ተብሏል፡፡ 